In nomine sancte et individue Trinitatis, ego Hugo, Dei gratia Senonensis archiepiscopus, notum fieri volo omnibus hominibus, presentibus et futuris, quod Hermeniarz de Triagnel et Henricus, filius ejus, donaverunt et concesserunt Pontiniacensi ecclesie, pro salute animarum suarum et antecessorum suorum, usuarium nemoris sui quod dicitur Sancti-Lupi, ad pastum et pasturam omnium animalium ejusdem ecclesie, et ad omnes aisancias et necessitates omnium fratrum Pontiniacensium. Hoc idem laudavit Hysabel, filia ejusdem Hermeniardis, et Arnulfus, clericus, filius ejus, et Diesius, maritus Hysabel, filie ejus. Ista donatio facta fuit per manum domini Anselmi de Triagnel, et Guarnerii, fratris ejus. Hanc autem donationem ita fecerunt Hermeniarz et Henricus, filius ejus, ut promitterent, per manum memoratorum fratrum Anselmi et Guarnerii de Triagnel, aquitare et pacificare de Pontiniacensi ecclesia, si quis forte fratribus ejusdem ecclesie de ipsa donatione aliquam injuriam fecerit, moveritve calumniam. Hoc ipse Henricus se firmiter tenere et observare, in manu nostra, Senonis, affiduciavit. Inde testes sunt, tam clerici nostri quam servientes: Theo, canonicus; Robertus, canonicus; Hugo et Jaquinus, Beate-Marie canonici; Fromundus, notarius; Clemens et Hugo, clerici; Doinus, cellerarius meus; Gosbertus et Bauduinus, camerarii; Symon et Petrus, coci et alii plures. Ut autem hoc ratum maneret et firmum, sigilli mei auctoritate fecimus confirmari.